L 265/18
FI
Euroopan unionin virallinen lehti
12.10.2022
Tietyissä tapauksissa voi olla aiheellista, että komissio asianomaisen portinvartijan kanssa käydyn vuoropuhelun jälkeen ja sen jälkeen, kun kolmansille osapuolille on annettu mahdollisuus esittää kommentteja, täsmentää tarkemmin joitakin toimenpiteitä, jotka portinvartijan olisi toteutettava noudattaakseen tehokkaasti velvoitteitaan, joita voidaan edelleen tarkentaa, tai kaikkia velvoitteita, jos on kyse niiden kiertämisestä.
Tällaisten täsmennysten olisi oltava mahdollisia erityisesti silloin, kun yhdessä ydinalustapalvelujen kategoriassa olevien palvelujen vaihtelut voivat vaikuttaa vielä mahdollisesti tarkennettavan velvoitteen täytäntöönpanoon.
Tätä varten portinvartijalla olisi oltava mahdollisuus pyytää komissiota ryhtymään menettelyyn, jossa komissio voi täsmentää tarkemmin joitakin toimenpiteitä, jotka asianomaisen portinvartijan olisi toteutettava noudattaakseen tehokkaasti kyseisiä velvoitteita.
Komissiolla olisi oltava harkintavalta tällaisten täsmennysten tekemisen ja tekoajankohdan suhteen, samalla kun noudatetaan yhdenvertaisen kohtelun, oikeasuhteisuuden ja hyvän hallinnon periaatteita.
Komission olisi tältä osin esitettävä arvionsa pääasialliset perusteet, mukaan lukien täytäntöönpanon prioriteetit.
Tätä menettelyä ei saisi käyttää tämän asetuksen tehokkuuden heikentämiseen.
Lisäksi tämä menettely ei rajoita komission toimivaltaa antaa päätös siitä, että portinvartija on jättänyt noudattamatta jotain tässä asetuksessa säädettyä velvoitetta, mukaan lukien mahdollisuus määrätä sakkoja tai uhkasakkoja.
Komission olisi voitava käynnistää menettely uudelleen, myös silloin, jos osoittautuu, että mainitut toimenpiteet eivät ole tehokkaita.
Päätöksellä hyväksytyn täsmennyksen tehottomuudesta johtuvan menettelyn uudelleenkäynnistämisen olisi annettava komissiolle mahdollisuus muuttaa täsmennystä tulevaisuudessa.
Komissiolla olisi myös oltava mahdollisuus asettaa kohtuullinen ajanjakso, jonka aikana menettelyt voidaan käynnistää uudelleen, jos täsmentävät toimenpiteet osoittautuvat tehottomiksi.
(66)
Oikeasuhteisuuden varmistamiseksi portinvartijoille olisi myös annettava mahdollisuus pyytää yksittäisen velvoitteen soveltamisen keskeyttämistä siltä osin kuin se on tarpeen poikkeuksellisissa olosuhteissa, joihin portinvartija ei voi vaikuttaa, kuten sellaisen odottamattoman ulkoisen häiriön tapauksessa, joka on tilapäisesti poistanut merkittävän osan loppukäyttäjäkysynnästä asianomaisen ydinalustapalvelun osalta, jos portinvartija osoittaa, että velvoitteen noudattaminen vaarantaa portinvartijan toiminnan taloudellisen elinkelpoisuuden unionissa.
Komission olisi määritettävä keskeytyksen oikeuttavat poikkeukselliset olosuhteet ja tarkasteltava niitä säännöllisesti sen arvioimiseksi, ovatko keskeytyksen myöntämisen edellytykset edelleen olemassa.
(67)
Kansanterveyteen tai yleiseen turvallisuuteen liittyvistä rajoitetuista syistä perustelluissa poikkeuksellisissa olosuhteissa, sellaisina kuin niistä säädetään unionin oikeudessa ja sellaisina kuin unionin tuomioistuin on niitä tulkinnut, komission olisi voitava päättää, että jotain tiettyä velvoitetta ei sovelleta tiettyyn ydinalustapalveluun.
Jos tällaisille yleisille eduille aiheutuu vahinkoa, tämä voisi olla merkki siitä, että tietyn velvoitteen noudattamisesta koko yhteiskunnalle aiheutuvat kustannukset olisivat tietyissä poikkeustapauksissa liian suuret ja sen vuoksi suhteettomat.
Komissiolla olisi oltava mahdollisuus tarvittaessa helpottaa velvoitteiden noudattamista tekemällä arvio siitä, onko rajoitettu ja asianmukaisesti perusteltu keskeytys tai vapautus oikeutettu.
Tämän olisi varmistettava tässä asetuksessa säädettyjen velvoitteiden oikeasuhteisuus heikentämättä tavoiteltuja oikeudenmukaisuuteen ja kilpailullisuuteen kohdistuvia etukäteisvaikutuksia.
Jos tällainen velvoitteista vapauttaminen myönnetään, komission olisi tarkasteltava päätöstään uudelleen joka vuosi.
(68)
Portinvartijoiden olisi velvoitteidensa noudattamiselle tässä asetuksessa annetun aikataulun ja pakollisen ilmoitusjär­ jestelmän mukaisesti tiedotettava komissiolle toimenpiteistä, joita ne aikovat toteuttaa tai ovat toteuttaneet varmistaakseen näiden velvoitteiden tosiasiallisen noudattamisen, mukaan lukien asetuksen (EU) 2016/679 noudattamista koskevat toimenpiteet siltä osin kuin ne ovat merkityksellisiä tässä asetuksessa säädettyjen velvoitteiden noudattamisen kannalta, ja joiden avulla komissiolla olisi mahdollisuus täyttää tämän asetuksen mukaiset velvollisuutensa.
Lisäksi ilmoituksista olisi asetettava julkisesti saataville selkeä ja kattava luottamuksellista tietoa sisältämätön yhteenveto ottaen samalla huomioon portinvartijoiden oikeutetut edut sen suhteen, ettei niiden liikesalaisuuksia tai muuta luottamuksellista tietoa paljasteta.
Kolmansien osapuolten olisi voitava arvioida tästä luottamuksellisia tietoja sisältämättömästä julkaisusta, noudattavatko portinvartijat tässä asetuksessa vahvistettuja velvoitteita.
Tällainen raportointi ei saisi rajoittaa komission toteuttamia täytäntöönpanon valvontaa koskevia toimia missään vaiheessa raportoinnin jälkeen.
Komission olisi julkaistava verkossa linkki luottamuksellisia tietoja sisältämättömään yhteenvetoon kertomuksesta sekä kaikki muut julkiset tiedot, jotka perustuvat tässä asetuksessa säädettyihin tiedotusvelvoitteisiin, jotta tällaisten tietojen saatavuus erityisesti pienille ja keskisuurille yrityksille (pk-yritykset) voidaan varmistaa käyttökelpoisella ja kattavalla tavalla.